Tveita

Tveita er et boligstrøk i bydelen Alna (tidligere Hellerud bydel), i Groruddalen øst i Oslo. 
Området blir avgrenset i øst og sør av Tvetenveien og i vest av den bratte skrenten, Hellerudskrenten, som går ned mot Alnaelva og Alnadalen. Nordøst for Tveita ligger boligområdet Haugerud som ble bygd ut i samme periode, i øst og sør ligger de eldre villaområdene Hellerud og Godlia, og i vest og nord ligger Alnaelva med industriområder på begge sider. 
Utbyggingen av Tveita fant sted fra 1963–1969 og bygningene ble tegnet av blant andre Frode Rinnan.
Boligstrøket er organisert i seks borettslag, og boligene ligger i boligblokker og rekkehus:

Lønnealleen borettslag ligger lengst sørøst på Tveita i Sigrid Undsets vei 1–5, og er nærmest Hellerud stasjon. Husene stod ferdige i 1965, og ble tegnet av arkitekten John Engh (1915–1996). Borettslaget har 204 husvær fordelt på tre 11-etasjers blokker.
Sørhellinga borettslag befinner seg på sørsiden av Tveita i Simon Darres vei 1–75. Husene stod ferdige i 1965, og ble tegnet av arkitekten Alex Christiansen (1925–2010). Borettslaget har 75 husvær, fordelt på 19 rekkehus.
Lohøgda borettslag befinner seg på vestsiden av Tveita i Erlends vei 2–72/1–29 og Kristins vei 2–42/1–43. Husene stod ferdige i 1966, og ble tegnet av arkitekten Odd Brochmann (1909–1992). Dette er det nest største borettslaget med 777 husvær, fordelt på 15 lavblokker med 3 og 3 1/2 etasjer.
Smalvollskogen borettslag befinner seg i den nordlige delen av Tveita i Gunnulvs vei 2–36 og Lavrans' vei 1–21/2–36. Husene stod ferdige i 1965, og ble tegnet av arkitektene Preben Krag (1912–1980) og Jens Selmer (1911–1995). Borettslaget har 376 husvær, fordelt på 20 blokker med 4 etasjer.
Luren borettslag befinner seg i den nordvestlige delen av Tveita i Ragnfrids vei 2–94. Husene stod ferdige i 1968, og ble tegnet av arkitekten Alex Christiansen. Borettslaget har 47 husvær i rekkehus. Borettslaget ligger rett ovenfor Alna med gåavstand til Alna Senter.
Tveita borettslag befinner seg på østsiden av Tveita i Nåkkves vei 1–11. Det består av tre 13-etasjers høyblokker som stod ferdige fra 1967 til 1969. Blokkene ble tegnet av arkitekten Hans Backer Fürst d.y., og er synlige fra det meste av Groruddalen i det østlige Oslo. På dager med ideelle forhold kan man fra den sørligste blokka se helt til Drøbak. Dette er det største borettslaget med 819 husvær – 273 i hver blokk. Vest for blokkene ligger Tveitaparken.Ved siden av boligene har området barneskole, videregående skole, flere barnehager, gård, stall, et industriområde, kjøpesenteret Tveita Senter med bla. vinmonopol og Tveita T-banestasjon.  

Kollektivtransport som passerer Tveita, er:

Linje 2 Østerås – Ellingsrudåsen
Buss 58 Tveita – Nydalen
Buss 61A Tveita – Solfjellet
Buss 61B Tveita – Bøler
Buss 69 Tveita – Lutvann
Buss 69B Tveita ring
Buss 76 Helsfyr – Hauketo
Buss 76B Helsfyr – Bøler
Buss 79 Grorud – HolmliaVed folketellingen i 2001 bodde det ca. 3800 personer på Tveita, fordelt på grunnkretsene Lohøgda, Tveita og Tveita Senter. Navnet på området kommer av Tveten gård som i dagligtale ble kalt Tveita. Kjente landemerker på Tveita er Tveitablokkene, Tor med hammeren og Sigrid Undset (statuer), Tveitajordet.


== Se også ==
Tveitagjengen


== Eksterne lenker ==
Tveita Borettslag
Historisk turtips på Tveita